હજુ પાંચ વર્ષની મુદત પૂર્ણ નથી થઈ એય સત્ય છે ‘ને સરકારે કાંટાળો તાજ પહેરીને બોલેલા એવં કહેવાની જરૃર ના હોય તેવા કામ કરવાના બાકી છે. સરકારી કાર્ય એ અત્યંત કઠિન કર્મ છે એ વાસ્તવિકતા છે. લેકિન, અવામશાહીમાં હકૂમતિ લદાણ વગર કમ સે કમ ‘ધીસ, ધ પીપલ’ના થઈને રહેવાની ફકીરી સાધના વિપક્ષ કરી શકે છે. કેટલાક મશ્કરીમાં કહેતાં કે સાહબ, હવે તમે વિપક્ષમાં નથી ‘ને તમે ચૂંટણીમાં ભાષણ નથી આપતા. કેટલાકના મનોપટ પર હજુ પણ ગંભીરતાથી સત્તાધારી પક્ષ વિપક્ષમાં હતો એ વાત ચોંટેલી જ છે. કેમ? આ પ્રશ્નના પોતપોતાને ફાયદો થાય એવાં સાચાં કારણો ‘અમે’ તરીકે આપનારા આપી શકે, પણ ‘આપણે’ એક સિદ્ધ માહિતી યાદ કરીએ તોય બહુ છે કે ભાજપાને ફ્લોર પર સત્તરેક વર્ષ વિપક્ષ બનવાનો અનુભવ છે, સદન બહાર તો એથીય વધુ. કોંગ્રેસ હજુ વિપક્ષ તરીકે જુનિયર છે. અલબત્ત! કોંગ્રેસ એ સામાન્ય બાવો નથી. છતાં પ્રશ્ન થાય કે બાર વર્ષે પણ આ બાવો ખરેખર આપણી યાને સૌની વાણી બોલશે ખરો?